ອູ​ການ​ດາ ສົ່ງ​ກອງ​ທັບ ໄປ​ປາບ​ ການ​ບຸກ​ລຸກ​ ຂອງ​ຝູງ​ຕັກ​ແຕນ
ບັນ​ດາ​ຊາວ​ນາເຊັ່ນ​ທ່ານ ທັອມ​ມັ​ສ ອອນ​ຢາງ​ໂກ, ໃນ​ບ້ານ ໂອ​ຣິງ​ໂກ-ໂອ​ລ​ເຢັ​ຈ໌, ໄດ້​ຕື່ນ​ຂຶ້ນ​ມາ ​ໃນ​ຕອນ​ເຊົ້າ​ມື້​ນຶ່ງ ແລະ ພົບ​ເຫັນ​ວ່າ​ ສວນ​ຂອງ​ລາວ​ ແມ່ນ​ກຳ​ລັງ​ຖື​ກ​ກິນ.
ໃນຂະນະທີ່ຕັກແຕນທະເລຊາຍໄດ້ແຜ່ລາມໄປທົ່ວເຂດ ອາຟຣິກາ ຕາເວັນອອກ, ປະເທດ ອູການດາ ກໍໄດ້ສົ່ງກອງທັບຂອງເຂົາເຈົ້າໄປຕໍ່ສູ້ກັບຝູງຕັກແຕນທີ່ກິນໝົດທຸກຢ່າງນັ້ນ ສັດຕູພືດດັ່ງກ່າວແມ່ນກຳລັງວາງໄຂ່ຈຳນວນຫຼວງ ຫຼາຍທີ່ຄາດວ່າຈະເບາະພາຍໃນບໍ່ເທົ່າໃດອາທິດນີ້, ເຊິ່ງໄດ້ກໍ່ໃຫ້ບັນດາຊາວນາຊາວສວນມີຄວາມເປັນຫ່ວງວ່າ ຈະມີສິ່ງຮ້າຍແຮງເກີດຂຶ້ນໃນອະນາຄົດ ນັກຂ່າວວີໂອເອ ຮາລີມາ ອາຕູມານີ ມີລາຍງານຈາກເມືອງ ໂອຕູເກ, ທາງພາກຕາເວັນອອກສຽງເໜືອຂອງປະເທດ ອູການດາ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ອູການດາ ແມ່ນປະເທດທີ່ຕັ້ງຢູ່ ອາຟຣິກາ ຕາເວັນອອກປະເທດຫຼ້າສຸດທີ່ກຳລັງຕໍ່ສູ້ກັບການຮຸກຮານຂອງຕັກແຕນທະເລຊາຍຫຼາຍລ້ານໂຕ ຫຼັງຈາກສັດຕູພືດດັ່ງກ່າວໄດ້ຂ້າມເຂດຊາຍແດນປະເທດ ເຄັນຢາ ເຂົ້າໄປ ໃນເດືອນນີ້ ບັນດາຊາວນາເຊັ່ນທ່ານ ທັອມມັສ ອອນຢາງໂກ, ໃນບ້ານ ໂອຣິງໂກ-ໂອລເຢັຈ໌, ໄດ້ຕື່ນຂຶ້ນມາໃນຕອນເຊົ້າມື້ນຶ່ງ ແລະ ພົບເຫັນວ່າສວນຂອງລາວແມ່ນກຳລັງຖືກກິນ ທ່ານ ທັອມມັສ ອອນຢາງໂກ ໄດ້ກ່າວວ່າ “ເຄິ່ງນຶ່ງຂອງສວນ, ຕົ້ນມັນຕົ້ນແມ່ນບໍ່ມີໃບ ເວລາເຈົ້າກວດເບິ່ງໝາກຖົ່ວແປບ, ໃບຂອງມັນແມ່ນໄດ້ຫາຍໄປໝົດ, ແມ່ນກະທັ້ງໝາກໄມ້ທີ່ຂ້າພະເຈົ້າຄາດວ່າຈະເກັບກ່ຽວ, ຕອນນີ້ມັນກອງຢູ່ພື້ນດິນໝົດ ” ບັນດາເຈົ້າໜ້າທີ່ເວົ້າວ່າ ປະມານ 20 ເມືອງໃນພາກຕາເວັນອອກສຽງເໜືອຂອງ ອູການດາ ແມ່ນໄດ້ຮັບຜົນກະທົບໃນປັດຈຸບັນນີ້ ເພື່ອສູ້ກັບບັນຫາຄືນນັ້ນ, ອູການດາ ໄດ້ສົ່ງກອງກຳລັງຕິດອຸປະກອນປາບສັດຕູພືດ 2,000 ຄົນອອກໄປ ແຕ່ນາຍພົນ ແຊມ ຄາວູມາ ໄດ້ກ່າວວ່າ ພວກຕັກແຕນແມ່ນມີທັກສະໃນການຫຼົບຫຼີກການຕອບໂຕ້ຄືນ ນາຍພົນ ແຊມ ຄາວູມາ, ຜູ້ປະສານງານການສີດຢາ, ຈາກກອງກຳລັງປ້ອງກັນປະຊາຊົນ ອູການດາ ໄດ້ກ່າວວ່າ “ສິ່ງທ້າທາຍນຶ່ງ, ເຊິ່ງໄດ້ຖືກແກ້ໄຂແລ້ວ, ນັ້ນກໍແມ່ນການສະໜັບສະໜູນທາງອາກາດ ເພື່ອສີດຢາຈາກອາກາດ ເພາະວ່າ, ສຳລັບພວກເຮົາ ພວກເຮົາຮັບມືກັບພວກທີ່ວ່າຢູ່ພື້ນດິນເປັນສ່ວນຫຼາຍ ແລະ ເວລາພວກເຮົາຂ້າມັນ, ຫຼືໃນລະຫວ່າງການສີດຢານັ້ນ, ມັນຈະເຕັ້ນຂຶ້ນ ແລະ ຂຶ້ນໄປຢູ່ປາຍຕົ້ນໄມ້ພຸ້ນ ບ່ອນທີ່ປ້ຳສີດຂອງພວກເຮົາໄປບໍ່ຮອດ ” ບັນດາເຈົ້າໜ້າທີ່ ອູການດາ ເວົ້າວ່າ ເຂົາເຈົ້າກຳລັງເຮັດວຽກເພື່ອເອົາ ເຮລິຄັອບເຕີມາສີດຢາທາງອາກາດ ໃນຂະນະດຽວກັນ, ກອງທັບບົກແມ່ນໄດ້ຂະຫຍາຍອອກໄປ ໃນຂະນະທີ່ເຂົາເຈົ້າໄລ່ຝູງສັດຕູພືດທີ່ເຄື່ອນຍ້າຍຢ່າງເປັນປະຈຳ ແລະ ປະຊາຊົນໃນທ້ອງຖິ່ນກໍມີແຕ່ໃຊ້ເຄື່ອງມືຂອງເຂົາເຈົ້າເອງເພື່ອໄລ່ແມງໄມ້ພວກນັ້ນໜີ ນາງ ຊາຣາ ອາແຄລໂລ ຜູ້ອາໄສຢູ່ບ້ານ ໂອຕູເກ ໄດ້ກ່າວວ່າ “ຕັກແຕນດັ່ງກ່າວມັນກິນຫຍ້າ ບ່ອນທີ່ຂ້າພະເຈົ້າລ້ຽງສັດຂອງຂ້າພະເຈົ້າ, ແບ້, ງົວ ແລະ ອື່ນໆ ” ບັນດາຜູ້ຊ່ຽວຊານ ກ່ຽວກັບ ຕັກກະແຕນ ເວົ້າວ່າ ຖ້າຝູງຕັກແຕນນັ້ນບໍ່ຖືກຢຸດ, ໄຂ່ທີ່ມັນວາງອອກນັ້ນ ກໍຈະເບາະພາຍໃນສອງອາທິດ ແລະ ຈຳນວນການບຸກລຸກນັ້ນກໍຈະເພີ່ມສູງຂຶ້ນຢ່າງວ່ອງໄວ ທ່ານ ຈອນ ບາຮານາ, ຜູ້ຊ່ຽວຊານ ກ່ຽວກັບ ຕັກແຕນ ຢູ່ກະຊວງກະສິກຳ ອູການດາ ໄດ້ກ່າວວ່າ “ຄວາມໝາຍຂອງມັນກໍແມ່ນວ່າ ຖ້າໄຂ່ຖືກວາງອອກ ແລະ ເບາະດ້ວຍຄວາມສຳເລັດ, ແລ້ວພວກເຮົາກໍຈະປະເຊີນກັບອີກລຸ້ນນຶ່ງ ແລະ ລຸ້ນນັ້ນຈະຄູນຂຶ້ນເປັນສີ່ເທົ່າ, ຫ້າເທົ່າຂອງຈຳນວນປະຊາກອນດັ້ງເດີມ ສະນັ້ນ ມັນຈະເປັນການເພີ່ມຂຶ້ນຢ່າງໃຫຍ່ຫຼວງ ມັນແມ່ນການເພີ່ມຂຶ້ນທີ່ອາດເປັນຕາຢ້ານ ” ບັນດານັກຊ່ຽວຊານເວົ້າວ່າ ອາກາດອົບອຸ່ນ ແລະ ຝົນຕົກໜັກຢູ່ອ້ອມຊາຍຝັ່ງທະເລແດງ ໄດ້ກະຕຸ້ນໃຫ້ມີການແຜ່ພັນຂອງຕັກແຕນໃນປະເທດ ຈີບູຕີ, ເອຣິເທຣຍ ແລະ ຊູດານ ພວກສັດຕູພືດໄດ້ກິນພືດພັນຕ່າງໆໃນປະເທດ ເອທິໂອເປຍ, ໂຊມາເລຍ, ແທນຊາເນຍ, ແລະ ອູການດາ ໃນການຄຸກຄາມຂອງຝູງຕັກແຕນທີ່ຮ້າຍແຮງທີ່ສຸດໃນຮອບຫຼາຍທົດສະວັດ ຖ້າມັນບໍ່ຖືກຄວບຄຸມ, ບັນດາເຈົ້າໜ້າທີ່ເວົ້າວ່າ ຕັກແຕນທະເລຊາຍ ອາດເປັນໄພຂົ່ມຂູ່ຕໍ່ຄວາມໝັ້ນຄົງດ້ານອາຫານໃນທົ່ວພາກພື້ນ